**Pareiškėjas prašo:** užkardyti besikartojančią praktiką rinkimuose, kai rinkiminį sąrašą daugiamandatėje apygardoje vedantys asmenys po sėkmingų rinkimų gavę mandatą dar iki įgaliojimų suteikimo atsisako minėto mandato taikant finansinę sankciją. Dėl šios praktikos atsiranda papildomų administracinių kaštų mandato perleidimui, atsiranda prielaidų teigti, jog rinkimų rezultatai neatitinka rinkėjų lūkesčių bei išreikštos valios.

**Pareiškėjo kreipimosi pateikimo priežastys ir tikslai:**

Partijos (arba politiniai komitetai, kur jie gali dalyvauti rinkimuose) pačios arba bendrai su kitom partijomis į daugiamandatę rinkimų apygardą teikia rinkiminį sąrašą, kuriame nurodyti preliminariai sureitinguoti asmenys, partijos įvertinti kaip geriausiai tinkami įgyvendinti visuomenei pateiktą rinkimų programą bei atstovauti partijos vertybes. Sąrašo lyderis (pagal tradiciją tai būna 1-u numeriu sąraše siūlomas asmuo, tačiau pasitaiko išimčių) yra labiausiai matomas veidas politinėje agitacijoje, reklamose, debatuose, jis būna rinkimų programos bei partijos atstovas rinkiminės kampanijos metu. Sudaromas lūkestis, kad po rinkimų toks žmogus - jeigu kalbama apie Seimo rinkimus, pavyzdžiui - paskui atstovaus partijos ar jų koalicijos interesus derantis dėl valdančiosios koalicijos, Vyriausybės programos bei esminių pareigybių, jei tokia galimybė atsirastų. Pastebima atvejų, kai rinkiminį sąrašą veda ar atstovauja asmuo, kuris sėkmingai praėjus rinkimams ir gavus mandatą, jo atsisako net nespėjus gauti įgaliojimų. Taip atsiranda papildomi administraciniai kaštai perkeliant mandatą pirmam „už brūkšnio“ likusiam rinkiminio sąrašo asmeniui, taip pat kyla klausimų, ar nebuvo bandoma apgauti rinkėjų su „virtualiu“ sąrašo lyderiu bei ar 2-as porinkiminis sąrašo numeris turi lygiai tokią pačia atsakomybę prieš sąrašo rinkėjus, nei kad jis būtų buvęs sąrašo lyderiu ir partijos atstovu nuo pat pradžių.

**Pareiškėjo siūlymas** labiau siejamas su politinių partijų (jų koalicijų, politinių komitetų) atsakomybes prieš rinkėjus ir rinkimų organizatorius. Jos turėtų siūlyti rinkiminius sąrašus vesti tiems žmonėms, kurie nekelia abejonių dėl įgaliojimų priėmimo įgijus mandatą. Jeigu šis lūkestis būtų pažeistas dėl rinkimų dalyvio laisvos valios pareiškimo atsisakyti mandato dar nepriėmus įgaliojimų, vadinasi, kad partija, iki galo neįsitikinusi, jog paveda jos siūlomą rinkiminį sąrašą vesti asmeniui iš tiesų pasiryžusiam atstovauti rinkėjus, netenkino jų lūkesčių ir tai partijai turėtų būti atsisakyta grąžinti rinkimų užstatą, lygiai kaip to užstato netenka per mažai procentų balsų surinkę kandidatai.

**Pareiškėjas siūlo pakeisti** Lietuvos Respublikos rinkimų kodekso nuostatas.

**Kita svarbi informacija:**

Noriu pabrėžti, kad piniginę baudą siečiau tik su laisvos valios pareiškimu atsisakyti mandato šviežiai patvirtinus rezultatus. Nekreipiu dėmesio į tuo metu kandidato užimamas pareigas, kurios gali būti renkamos arba kitaip nesuderinamos su siekiamu mandatu, kaip tai daroma prašant didesnio užstato iš kandidatų vienmandatėse apygardose.

Taip pat pažymėsiu, kad minėtos nuostatos dėl didesnio užstato egzistavimas rodo, kad įstatymų leidėjas turi galimybes reikalauti papildomos atsakomybės iš kandidatų ar jų sąrašo siūlančių partijų dėl siūlomų kandidatų esamos padėties.

Pageidauju, kad Peticijų konstitucinio įstatymo 4 straipsnio 5 dalies 1 ir 2 punktuose nurodytais pagrindais gauta informacija ar nuomonė dėl pateikto prašymo ar siūlymo būtų ne tik skelbiama Seimo interneto svetainėje, bet ir siunčiama mano nurodytais kontaktiniais duomenimis.